21/09/2020 | Administración LocalProvincial
Deputación Provincial da Coruña
Secretaría Xeral. Oficialía Maior
Anuncio aprobación definitiva da modificación do Regulamento de actualización da identidade visual da Deputación Provincial da Coruña, anexo II

ANUNCIO O Pleno da Deputación Provincial da Coruña, en sesión ordinaria que celebrou o trinta de abril de dous mil vinte, adoptou o acordo de aprobar inicialmente a modificación do Regulamento de actualización da identidade visual da Deputación Provincial da Coruña, anexo II. En cumprimento do disposto no artigo 49. b) da Lei 7/1985 do 2 de abril, Reguladora das bases de réxime local [LBRL], someteuse o expediente a exposición pública por prazo de trinta días hábiles mediante anuncio publicado no Boletín Oficial da Provincia da Coruña núm.75, do 28 de maio de 2020, e no taboleiro de anuncios, así como na sede electrónica da Deputación, sen que no sinalado prazo se presentasen reclamacións ou suxestións. En consecuencia, o acordo inicial de aprobación converteuse en definitivo. Ese acordo definitivo remitiuse á Delegación de Goberno en Galicia e á Xunta de Galicia aos efectos de control e do previsto para a entrada en vigor de normas regulamentarias no artigo 70.2 LBRL, sen que no prazo establecido no artigo 65.2 LBRL fosen formulados requirimentos nin observacións. En consecuencia, publícase de seguido o texto íntegro do Regulamento de actualización da identidade visual da Deputación Provincial da Coruña para que entre en vigor consonte á súa disposición final. En calquera caso, contra a xa mencionada aprobación definitiva poderá interpoñerse directamente recurso contencioso-administrativo perante a Sala correspondente do Tribunal Superior de Xustiza de Galicia, no prazo de dous meses contados desde o día da publicación do presente anuncio, sen prexuízo de que poida interpoñerse calquera outro recurso que se estime procedente. REGULAMENTO DE ACTUALIZACIÓN DA IDENTIDADE VISUAL DA DEPUTACIÓN PROVINCIAL DA CORUÑA CAPÍTULO I.–DISPOSICIÓNS XERAIS Artigo 1.–Obxecto e ámbito de aplicación.1. É obxecto deste regulamento aprobar a identidade corporativa institucional da Deputación Provincial da Coruña e regular o seu uso.2. As unidades nas que se estrutura a administración provincial axustaranse ao previsto nestas normas no concernente a: a.) A elaboración e emisión de documentos, modelos normalizados e material impreso. b) As informacións, publicacións, comunicacións ou calquera tipo de expresión en todo tipo de soportes, incluídos os telemáticos e audiovisuais, así como os carteis ou sinalizacións que elaboren ou utilicen. CAPÍTULO II.–IDENTIDADE CORPORATIVA Artigo 2. Elementos básicos de identidade corporativa.1. Os elementos básicos da imaxe corporativa institucional da Administración da Deputación Provincial da Coruña son: a) O Escudo da Deputación Provincial da Coruña. b) A Marca constituída polo símbolo e o logotipo corporativos 2. O Escudo, é o aprobado pola Corporación en sesión plenaria de 26 de xaneiro de 1963, reproducido no anexo I. A Marca ten a composición, disposicións e tipografías contidas no anexo II.3. Para as distintas manifestacións nas que se plasma a actividade da Deputación poderá engadirse a expresión tipográfica do nome das áreas ou os distintos servizos en que se organiza a Deputación, respectando en todo caso a composición, disposicións e tipografías contidas nos anexos. CAPÍTULO III.–USO DOS ELEMENTOS DE IDENTIDADE CORPORATIVA Artigo 3.–Réxime de uso dos elementos básicos de identidade.1. O uso da imaxe corporativa institucional da Deputación Provincial da Coruña é privativo desta, e queda prohibida a súa utilización salvo consentimento expreso.2. A imaxe corporativa institucional deberá figurar en todos os documentos administrativos e comunicacións de tipo xeral expedidos por cada unha das unidades da Deputación Provincial da Coruña.3. Sempre que sexa posible, será obrigatoria a utilización, na impresión de papel, de modelos dixitais coa imaxe corporativa institucional. CAPÍTULO IV.–PAPELERÍA E PUBLICACIÓNS Artigo 4.–Papelería e publicacións.1. Na papelería e publicacións deberá figurar a imaxe corporativa institucional.2. Nas expresións, informacións e comunicacións que se elaboren en soportes audiovisuais ou telemáticos necesariamente deberá figurar, así mesmo, a imaxe corporativa institucional. CAPÍTULO V.–PUBLICIDADE E SINALIZACIÓN Artigo 5.–Publicidade institucional.1. Nos folletos de información ou divulgación en calquera soporte, así como nos anuncios institucionais en prensa, deberá figurar a imaxe corporativa institucional.2. Os edificios de titularidade provincial, tanto no exterior como no interior, as actuacións en infraestruturas, e as vías provinciais deberán sinalizarse coa imaxe corporativa institucional sen prexuízo da adaptación singular ao patrimonio mediante o desenvolvemento previsto na disposición adicional CAPÍTULO V.–OUTROS SOPORTES Artigo 6.–Vehículos. Nos vehículos adscritos aos servizos provinciais deberá figurar a imaxe corporativa institucional. Artigo 7.–Uniformes, artigos de promoción e outros soportes. Dada a variedade dos soportes da indumentaria laboral do persoal ao servizo da Deputación, e a variedade dos artigos de promoción, deberán estar identificados cos elementos da imaxe corporativa que se establezan mediante o desenvolvemento previsto na disposición adicional. DISPOSICIÓN ADICIONAL ÚNICA Este regulamento desenvolverase a través do manual de normas de identidade visual corporativa institucional que será aprobado mediante resolución da Presidencia. DISPOSICIÓN TRANSITORIA ÚNICA 1. Seguiranse utilizando, ata que se esgoten, as existencias de material impreso anteriores á súa entrada en vigor.2. Con independencia do establecido no número anterior, a imaxe corporativa institucional aplicarase sempre que se proceda á adquisición, reposición ou reedición de todo elemento que deba exhibila. DISPOSICIÓN FINAL O presente regulamento entrará en vigor unha vez transcorridos quince días hábiles a partir da publicación do seu texto íntegro no Boletín Oficial da Provincia. ANEXO I ANEXO II IDENTIFICADOR PRINCIPAL IDENTIFICADOR SECUNDARIO ELEMENTOS DA IDENTIDADE COR E TIPOGRAFÍA A Coruña, 18 de setembro de 2020. O PRESIDENTE A SECRETARIA ACCIDENTAL Valentín González Formoso Amparo Taboada Gil